b'\n_START_ARTICLE_\nAntirom\xc3\xa2nism\n_START_SECTION_\nRegatul Ungariei \xc8\x99i Imperiul Austro-Ungar\n_START_PARAGRAPH_\nTransilvania din evul mediu a avut parte de o organizare bazat\xc4\x83 pe existen\xc8\x9ba unor grupuri etnice cu putere \xc8\x99i influen\xc8\x9b\xc4\x83 \xc3\xaen via\xc8\x9ba socio-economic\xc4\x83 \xc8\x99i politic\xc4\x83. Grupul dominant a fost aristocra\xc8\x9bia laic\xc4\x83 \xc8\x99i ecleziastic\xc4\x83 de etnie maghiar\xc4\x83. Alte grupuri importante au fost sa\xc8\x99ii, secuii \xc8\x99i rom\xc3\xa2nii (sau vlahii - Universitas Valachorum), toate cu o baz\xc4\x83 etnic\xc4\x83 \xc8\x99i etno-lingvistic\xc4\x83 (Universis nobilibus, Saxonibus, Syculis et Olachis). Comitetul general (congregatio generalis) al celor patru grupuri avea puteri legislative \xc3\xaen Transilvania, dar uneori lua \xc8\x99i m\xc4\x83suri care priveau ordinea \xc3\xaen \xc8\x9bar\xc4\x83, rela\xc8\x9biile dintre clasele privilegiate, chestiuni militare etc._NEWLINE_Un punct de cotitur\xc4\x83 \xc3\xaen istoria rom\xc3\xa2nilor din Transilvania a fost anul 1366, c\xc3\xa2nd, prin Decretul de la Turda, regele Ludovic I al Ungariei a redefinit nobilitatea \xc3\xaen func\xc8\x9bie de apartenen\xc8\x9ba la Biserica Romano-Catolic\xc4\x83, astfel excluz\xc3\xa2nd rom\xc3\xa2nii ortodoc\xc8\x99i. Unica posibilitate a rom\xc3\xa2nilor de a accede la un rang nobiliar era convertirea la romano-catolicism. Unii nobili rom\xc3\xa2ni s-au convertit \xc8\x99i au fost integra\xc8\x9bi \xc3\xaen aristocra\xc8\x9bia maghiar\xc4\x83, dar majoritatea a refuzat, \xc3\xaen acest fel pierz\xc3\xa2ndu-\xc8\x99i statutul \xc8\x99i privilegiile._NEWLINE_\xc3\x8en consecin\xc8\x9b\xc4\x83, dup\xc4\x83 1366, rom\xc3\xa2nii \xc8\x99i-au pierdut treptat statutul de clas\xc4\x83 privilegiat\xc4\x83 \xc8\x99i au fost exclu\xc8\x99i din forurile de conducere ale Transilvaniei. Popula\xc8\x9bia rom\xc3\xa2n\xc4\x83 din Transilvania nu a mai fost reprezentat\xc4\x83 direct \xc3\xaen Dieta Transilvaniei, format\xc4\x83 din nobili unguri, germani \xc8\x99i secui (Unio Trium Nationum), \xc3\xaen ciuda faptului c\xc4\x83 recens\xc4\x83mintele f\xc4\x83cute de autorit\xc4\x83\xc8\x9bile ungare \xc8\x99i austriece au avut ca rezultat o majoritate absolut\xc4\x83 a rom\xc3\xa2nilor \xc3\xaen Transilvania, \xc3\xaen timp ce celelalte 3 grupuri etnice erau minoritare. \xc3\x8en plus, \xc3\xaen evul mediu, rom\xc3\xa2nilor le era interzis s\xc4\x83 locuiasc\xc4\x83 \xc3\xaentre zidurile unor cet\xc4\x83\xc8\x9bi-ora\xc8\x99e, \xc3\xaentre care Sibiu, Bra\xc8\x99ov, Cluj, Timi\xc8\x99oara. Discriminarea consta \xc8\x99i \xc3\xaen existen\xc8\x9ba, \xc3\xaen secolul al XVI-lea, unor legi care prevedeau drepturi separate pentru unguri, secui \xc8\x99i sa\xc8\x99i \xc3\xaen compara\xc8\x9bie cu drepturile popula\xc8\x9biei rom\xc3\xa2ne\xc8\x99ti._NEWLINE_\xc8\x9a\xc4\x83r\xc4\x83nimea rom\xc3\xa2n\xc4\x83 s-a revoltat de mai multe ori, cer\xc3\xa2nd un tratament mai uman. Aceste revolte, ca cea a lui Horea, Clo\xc8\x99ca \xc8\x99i Cri\xc8\x99an din 1784, au fost suprimate imediat, \xc3\xaen mod dur; de exemplu doi dintre liderii revoltei din 1784 au fost executa\xc8\x9bi prin zdrobirea cu o roat\xc4\x83 de car. Ceilal\xc8\x9bi \xc8\x9b\xc4\x83rani erau adu\xc8\x99i cu for\xc8\x9ba s\xc4\x83 priveasc\xc4\x83 tortura \xc8\x99i execu\xc8\x9bia pentru a \xc3\xaei \xc3\xaensp\xc4\x83im\xc3\xa2nta. \xc3\x8ens\xc4\x83 \xc3\xaen timpul revoltei \xc8\x99i r\xc4\x83scula\xc8\x9bii s-au dedat la atrocit\xc4\x83\xc8\x9bi._NEWLINE_Dup\xc4\x83 realizarea \xc3\xaen 1867 a dualismului politic \xc3\xaentre Austria \xc8\x99i Ungaria, Transilvania fiind reinclus \xc3\xaen Regatul Ungariei, autorit\xc4\x83\xc8\x9bile de la Budapesta au adoptat o politic\xc4\x83 tot mai intens\xc4\x83 de maghiarizare sau asimilare a minorit\xc4\x83\xc8\x9bilor etnice. \xc3\x8en Transilvania \xc8\x99i Banat, principala \xc8\x9bint\xc4\x83 a acestei politici era popula\xc8\x9bia rom\xc3\xa2n\xc4\x83. Prin politica de maghiarizare s-a ajuns ca st\xc4\x83p\xc3\xa2nirea fluent\xc4\x83 a limbii maghiare s\xc4\x83 fie obligatorie pentru admiterea \xc3\xaen servicii de stat, de exemplu \xc3\xaen administra\xc8\x9bia local\xc4\x83, \xc3\xaenv\xc4\x83\xc8\x9b\xc4\x83m\xc3\xa2nt \xc8\x99i justi\xc8\x9bie. Num\xc4\x83rul \xc8\x99colilor \xc3\xaen limbi minoritare a sc\xc4\x83zut continuu: \xc3\xaentre 1880 \xc8\x99i 1913, c\xc3\xa2nd num\xc4\x83rul \xc8\x99colilor cu predare exclusiv \xc3\xaen limba maghiar\xc4\x83 aproape s-a dublat, num\xc4\x83rul \xc8\x99colilor \xc3\xaen limbi minoritare aproape s-a \xc3\xaenjum\xc4\x83t\xc4\x83\xc8\x9bit. Nenum\xc4\x83rate nume de persoane au fost maghiarizate \xc3\xaentr-o scurt\xc4\x83 perioad\xc4\x83 de timp, adesea \xc3\xaen mod for\xc8\x9bat, contrar voin\xc8\x9bei celor afecta\xc8\x9bi._NEWLINE_Mi\xc8\x99carea na\xc8\x9bional\xc4\x83 rom\xc3\xa2n\xc4\x83 a trimis \xc3\xaen 1892 \xc3\xaemp\xc4\x83ratului Franz Josef documentul \xc3\xaentitulat Memorandumul Transilvaniei, \xc3\xaen care frunta\xc8\x99ii rom\xc3\xa2nilor din imperiul austro-ungar cereau ca rom\xc3\xa2nilor s\xc4\x83 li se acorde drepturi egale cu cele ale maghiarilor \xc8\x99i solicitau \xc3\xaencetarea persecu\xc8\x9biilor \xc8\x99i a politicii de maghiarizare \xc8\x99i dezna\xc8\x9bionalizare a rom\xc3\xa2nilor. Memorandumul a fost ignorat, iar liderii mi\xc8\x99c\xc4\x83rii au fost \xc3\xaentemni\xc8\x9ba\xc8\x9bi pentru \xe2\x80\x9etr\xc4\x83dare de \xc8\x9bar\xc4\x83\xe2\x80\x9d. Simulacrul de proces intentat lor a f\xc4\x83cut v\xc3\xa2lv\xc4\x83 \xc3\xaen Europa acelor ani.\n_START_SECTION_\nUniunea Sovietic\xc4\x83 (inclusiv Revolu\xc8\x9bia din 1917)\n_START_PARAGRAPH_\nDup\xc4\x83 pr\xc4\x83bu\xc8\x99irea, \xc3\xaen 1917, a imperiului \xc8\x9barist rus, \xc3\xaen Basarabia s-a constituit un \xe2\x80\x9esfat al \xc8\x9b\xc4\x83rii\xe2\x80\x9d care a declarat provincia drept republic\xc4\x83 independent\xc4\x83 (la 2 decembrie 1917). Dat\xc4\x83 fiind situa\xc8\x9bia militar\xc4\x83, care punea \xc3\xaen pericol noul stat (\xc3\xaen acel moment, guvernul bol\xc8\x99evic ducea tratative cu Germania pentru a-i preda toat\xc4\x83 partea vestic\xc4\x83 a fostului imperiu rus, iar armata rus\xc4\x83 \xc3\xaenfometat\xc4\x83 era dezorganizat\xc4\x83, transform\xc3\xa2ndu-se \xc3\xaen cete de jefuitori), Sfatul \xc8\x9a\xc4\x83rii a apelat la Regatul Rom\xc3\xa2niei pentru a trimite trupe care s\xc4\x83 asigure pacea. Trupele armatei regale rom\xc3\xa2ne au intrat \xc3\xaen Basarabia la 13 decembrie. La 27 martie 1918, Sfatul \xc8\x9a\xc4\x83rii a votat pentru unirea Basarabiei cu Rom\xc3\xa2nia. Rusia Sovietic\xc4\x83 a refuzat s\xc4\x83 recunoasc\xc4\x83 unirea \xc8\x99i a pornit un program amplu de propagand\xc4\x83 sus\xc8\x9bin\xc3\xa2nd c\xc4\x83 Rom\xc3\xa2nia ar fi fost un stat imperialist multietnic. Basarabia a r\xc4\x83mas parte a Rom\xc3\xa2niei p\xc3\xa2n\xc4\x83 \xc3\xaen 1940, c\xc3\xa2nd URSS a anexat din nou teritoriul, \xc3\xaempreun\xc4\x83 cu nordul Bucovinei._NEWLINE_Conven\xc8\x9bia din 28 octombrie 1920, prin care Imperiul Britanic, Fran\xc8\x9ba, Italia \xc8\x99i Japonia recuno\xc8\x99teau suveranitatea rom\xc3\xa2n\xc4\x83 \xc3\xaen Basarabia, nu a fost recunoscut\xc4\x83 de URSS. Moscova nu a recunoscut nici m\xc4\x83car por\xc8\x9biunea care stipula c\xc4\x83 la cererea Rusiei Consiliul Ligii Na\xc8\x9biunilor avea dreptul de a arbitra o eventual\xc4\x83 disput\xc4\x83 ruso-rom\xc3\xa2n\xc4\x83 asupra Basarabiei. Kremlinul insista c\xc4\x83 Rom\xc3\xa2nia ar fi ocupat ilegal Basarabia. \xc3\x8en acela\xc8\x99i timp, regimul de la Moscova a sus\xc8\x9binut \xc3\xaen Basarabia activit\xc4\x83\xc8\x9bi \xc3\xaempotriva guvern\xc4\x83rii rom\xc3\xa2ne\xc8\x99ti prin agen\xc8\x9bi bol\xc8\x99evici infiltra\xc8\x9bi (vezi de exemplu r\xc4\x83scoala de la Tatarbunar)._NEWLINE_Conform documentelor oficiale NKVD, peste 15.000 de rom\xc3\xa2ni din Bucovina au fost deporta\xc8\x9bi \xc3\xaen Siberia doar \xc3\xaen 1940 . Ac\xc8\x9biunile sovietice au culminat cu o serie de masacre, cel mai cunoscut fiind Masacrul de la F\xc3\xa2nt\xc3\xa2na-Alb\xc4\x83, c\xc3\xa2nd circa 3.000 de rom\xc3\xa2ni care \xc3\xaencercau s\xc4\x83 se refugieze \xc3\xaen Rom\xc3\xa2nia au fost bloca\xc8\x9bi de trupe ale NKVD \xc8\x99i un num\xc4\x83r estimat la 200 dintre ei au fost uci\xc8\x99i la F\xc3\xa2nt\xc3\xa2na Alb\xc4\x83._NEWLINE_Teritoriul RSS Moldoveneasc\xc4\x83 a fost compus din Basarabia (cu excep\xc8\x9bia Bugeacului, \xc8\x99i a \xc8\x9binutului Hotinului, alipite Ucrainei) \xc8\x99i dintr-o parte a fostei Republici Sovietice Socialiste Moldovene\xc8\x99ti (Transnistria), \xc3\xaenfiin\xc8\x9bat\xc4\x83 \xc3\xaen 1924 pe teritoriul Ucrainei. \xc3\x8en documentul de creare a RSSA Moldovenea\xc8\x99ti, din 12 octombrie 1924, frontiera de vest a republicii nu a fost trasat\xc4\x83 de-a lungul r\xc3\xa2ului Nistru, ci de-a lungul Prutului. \xc3\x8en RSSA Moldoveneasc\xc4\x83 s-a implementat ideologia unei identit\xc4\x83\xc8\x9bi moldovene\xc8\x99ti separate, inclusiv definirea unei limbi moldovene\xc8\x99ti, distinct\xc4\x83 de limba rom\xc3\xa2n\xc4\x83. \xc3\x8en 1938, prin decretul din 23 mai a fost reintrodus \xc3\xaen RASSM alfabetul chirilic (de data asta \xc3\xaen varianta ruseasc\xc4\x83) \xc8\x99i numeroase \xc3\xaemprumuturi lexicale \xc8\x99i calcuri din limba rus\xc4\x83._NEWLINE_\xc3\x8en Basarabia, guvernarea sovietic\xc4\x83 a ini\xc8\x9biat o politic\xc4\x83 de asimilare a etnicilor rom\xc3\xa2ni. Elita popula\xc8\x9biei rom\xc3\xa2ne\xc8\x99ti a fost deportat\xc4\x83 \xc3\xaen Siberia, la fel ca \xc3\xaen Bucovina. Au fost adu\xc8\x99i ru\xc8\x99i \xc8\x99i ucraineni care au fost coloniza\xc8\x9bi \xc3\xaen zonele golite de popula\xc8\x9bia rom\xc3\xa2n\xc4\x83 deportat\xc4\x83. Cei care se declarau rom\xc3\xa2ni \xc8\x99i nu moldoveni erau persecuta\xc8\x9bi de regimul comunist._NEWLINE_\xc3\x8en anii 1946-1947, ca rezultat a foametei din Moldova, se estimeaz\xc4\x83 c\xc4\x83 au murit peste 300.000 de locuitori, fiind consemnate chiar cazuri de canibalism. Popula\xc8\x9bia fostei RSSAM, ca parte a RSS Ucrainean\xc4\x83, a suferit de asemenea de foamete \xc3\xaen anii 1930, c\xc3\xa2nd peste opt milioane de locuitori ai Ucrainei au murit de inani\xc8\x9bie (vezi \xc8\x99i Holodomor)._NEWLINE_Teritoriul Transnistriei era mai puternic industrializat dec\xc3\xa2t restul republicii, iar procesul de industrializare a fost \xc3\xaenso\xc8\x9bit de colonizarea cu popula\xc8\x9bie rusofon\xc4\x83 adus\xc4\x83 din Federa\xc8\x9bia Rus\xc4\x83. De\xc8\x99i Republica Moldova avea cea mai mare densitate a popula\xc8\x9biei \xc3\xaen compara\xc8\x9bie cu celelalte republici ale URSS, Moscova a stimulat \xc3\xaen continuare aducerea de for\xc8\x9b\xc4\x83 de munc\xc4\x83 din afar\xc4\x83, inclusiv a celei cu o slab\xc4\x83 calificare. \xc3\x8ensu\xc8\x99i Igor Smirnov, liderul Transnistriei, a fost trimis \xc3\xaen 1987 din Rusia la Tighina pentru a ocupa pozi\xc8\x9bia de conducere a unei \xc3\xaentreprinderi. Acest proces a fost amplificat \xc8\x99i printr-o excesiv\xc4\x83 militarizare a regiunii.\n_START_SECTION_\nMoldova \xc8\x99i Transnistria de dup\xc4\x83 URSS\n_START_PARAGRAPH_\n\xc3\x8en Republica Moldova, antirom\xc3\xa2nismul s-a manifestat ca reac\xc8\x9bie \xc3\xaempotriva mi\xc8\x99c\xc4\x83rii unioniste. Atitudinea antiunionist\xc4\x83 a fost \xc8\x99i este \xc3\xaendeosebi a unei p\xc4\x83r\xc8\x9bi \xc3\xaensemnate din clasa politic\xc4\x83 local\xc4\x83, sus\xc8\x9binut\xc4\x83 preponderent de minorit\xc4\x83\xc8\x9bile conlocuitoare \xc8\x99i de moldovenii rom\xc3\xa2nofoni care cred c\xc4\x83 ar avea de pierdut \xc3\xaen cazul reunific\xc4\x83rii. Principala doctrin\xc4\x83 a antirom\xc3\xa2nismului \xc3\xaen Republica Moldova este \xe2\x80\x9emoldovenismul\xe2\x80\x9d, concep\xc8\x9bie elaborat\xc4\x83 \xc3\xaen URSS \xc3\xaenc\xc4\x83 \xc3\xaenainte de 1940, \xc3\xaen timpul Republicii Socialiste Sovietice Autonome Moldovene\xc8\x99ti din Ucraina, prin care se \xc3\xaencearc\xc4\x83 \xc8\x99i \xc3\xaen prezent s\xc4\x83 se demonstreze c\xc4\x83 \xc3\xaen con\xc8\x99tiin\xc8\x9ba na\xc8\x9bional\xc4\x83 \xc8\x99i \xc3\xaen limba localnicilor, identitatea rom\xc3\xa2neasc\xc4\x83 ar fi artificial\xc4\x83 \xc8\x99i marginal\xc4\x83, prin reinterpretarea a posteriori a identit\xc4\x83\xc8\x9bii locale medievale \xc8\x99i tradi\xc8\x9bionale a voievodatului Moldovei, care, \xc3\xaen realitate, nu a fost niciodat\xc4\x83 potrivnic\xc4\x83 identit\xc4\x83\xc8\x9bii rom\xc3\xa2ne\xc8\x99ti, ci parte a acesteia._NEWLINE_Dup\xc4\x83 destr\xc4\x83marea Uniunii Sovietice, mai multe reforme legislative au consolidat pozi\xc8\x9bia b\xc4\x83\xc8\x99tina\xc8\x99ilor basarabeni din Republica Moldova prin stabilirea limbii rom\xc3\xa2ne ca limb\xc4\x83 oficial\xc4\x83. Rela\xc8\x9biile dintre guvernele Republicii Moldova \xc8\x99i Rom\xc3\xa2niei au fost la \xc3\xaenceput foarte cordiale, Rom\xc3\xa2nia fiind primul stat din lume care a recunoscut independen\xc8\x9ba Republicii Moldova. C\xc3\xa2nd parlamentarii moldoveni au ales calea independen\xc8\x9bei mai degrab\xc4\x83 dec\xc3\xa2t cea a unirii cu Rom\xc3\xa2nia, pre\xc8\x99edintele Mircea Snegur a elaborat doctrina numit\xc4\x83 un popor, dou\xc4\x83 state. Aceast\xc4\x83 doctrin\xc4\x83 sus\xc8\x9bine c\xc4\x83 Republica Moldova este o \xe2\x80\x9epatrie a moldovenilor rom\xc3\xa2ni, ru\xc8\x99i, ucraineni, g\xc4\x83g\xc4\x83uzi, bulgari \xc8\x99. a., to\xc8\x9bi cet\xc4\x83\xc8\x9beni egali \xc3\xaen drepturi \xc8\x99i to\xc8\x9bi deopotriv\xc4\x83 moldoveni, fie c\xc4\x83 apar\xc8\x9bin limbii, istoriei \xc8\x99i culturii poporului rom\xc3\xa2n, rus, ucrainean, g\xc4\x83g\xc4\x83uz sau bulgar\xe2\x80\x9d._NEWLINE_Dup\xc4\x83 alegerile din 1996, identitatea rom\xc3\xa2neasc\xc4\x83 a popula\xc8\x9biei majoritare \xc8\x99i b\xc4\x83\xc8\x99ina\xc8\x99e a \xc3\xaenceput s\xc4\x83 fie negat\xc4\x83 din nou, articolul 13 din noua constitu\xc8\x9bie ulterior adoptat\xc4\x83, sus\xc8\x9bin\xc3\xa2nd, ca \xc3\xaen epoca sovietic\xc4\x83, c\xc4\x83 ar exista \xe2\x80\x9ediferen\xc8\x9b\xc4\x83 dintre limba rom\xc3\xa2n\xc4\x83 \xc8\x99i limba moldoveneasc\xc4\x83, dar p\xc4\x83str\xc3\xa2nd aceast\xc4\x83 limb\xc4\x83 ca \xe2\x80\x9elimb\xc4\x83 de stat \xc8\x99i de comunicare interetnic\xc4\x83 . Dup\xc4\x83 alegerile din 2001, c\xc3\xa2\xc8\x99tigate de Partidul Comuni\xc8\x99tilor din Republica Moldova, s-a \xc3\xaencercat ini\xc8\x9bial s\xc4\x83 se acorde limbii ruse statutul de limb\xc4\x83 de stat, dar ini\xc8\x9biativa a e\xc8\x99uat datorit\xc4\x83 opozi\xc8\x9biei; \xc3\xaen schimb, limba rus\xc4\x83 a rec\xc4\x83p\xc4\x83tat statutul de limb\xc4\x83 de comunicare interetnic\xc4\x83 (pierdut \xc3\xaen septembrie 1989), ceea ce \xc3\xaen practic\xc4\x83 \xc3\xaei oblig\xc4\x83 pe to\xc8\x9bi locuitorii republicii Moldova s\xc4\x83 cunoasc\xc4\x83 limba federa\xc8\x9biei Ruse, nu \xc8\x99i limba de stat a \xc8\x9b\xc4\x83rii._NEWLINE_Rezultatul acestor evolu\xc8\x9bii este c\xc4\x83 \xc3\xaen prezent (2013) singura etnie conlocuitoare din Republica Moldova care nu \xc3\xae\xc8\x99i poate afirma nestingherit identitatea \xc8\x99i istoria \xc3\xaen rela\xc8\x9bie cu semenii s\xc4\x83i de peste hotarele statului, este cea b\xc4\x83\xc8\x99tina\xc8\x99\xc4\x83 \xc8\x99i majoritar\xc4\x83, devreme ce Bulgarii, G\xc4\x83g\xc4\x83uzii, Ru\xc8\x99ii sau Ucrainenii se pot \xc3\xaen mod liber afirma ca membri ai na\xc8\x9biunilor respective, \xc3\xaen timp ce Basarabenii care \xc3\xaendr\xc4\x83znesc s\xc4\x83 se afirme Rom\xc3\xa2ni sunt socoti\xc8\x9bi ca o minoritate \xc3\xaen propria lor \xc8\x9bar\xc4\x83, iar dac\xc4\x83 predau c\xc4\x83 Moldovenii sunt Rom\xc3\xa2ni, pot fi urm\xc4\x83ri\xc8\x9bi \xc8\x99i condamna\xc8\x9bi penal. \xc3\x8en 2006, \xc8\x98coala Rom\xc3\xa2no-Francez\xc4\x83 Gheorghe Asachi din Chi\xc8\x99in\xc4\x83u a fost for\xc8\x9bat\xc4\x83 s\xc4\x83 \xc3\xae\xc8\x99i schimbe numele \xc3\xaen \xc8\x98coala Moldo-Francez\xc4\x83 Gheorghe Asachi. Guvernul a fost acuzat c\xc4\x83 modific\xc4\x83 doar denumirile care se refer\xc4\x83 la limba rom\xc3\xa2n\xc4\x83, acesta \xc3\xaentruc\xc3\xa2t altor \xc8\x99coli ca \xc8\x98coala Ruso-Ucrainean\xc4\x83 Necui-Levi\xc8\x9bki li s-au permis s\xc4\x83 \xc3\xae\xc8\x99i p\xc4\x83streze denumirea. \xc3\x8en semn de protest, patru elevi de la \xc8\x98coala Asachi au \xc3\xaenlocuit pancarta cu noua denumire cu o alta pe care era din nou specificat vechiul nume. Cei patru elevi au fost acuza\xc8\x9bi de \xe2\x80\x9ehuliganism grav \xc3\xaen grup". De atunci, rela\xc8\x9biile dintre guvernele Republicii Moldova \xc8\x99i Rom\xc3\xa2niei sunt tensionate, Vladimir Voronin acuz\xc3\xa2nd Rom\xc3\xa2nia de imperialism, chiar dac\xc4\x83 oficial, pre\xc8\x99edintele Voronin \xc8\x99i pre\xc8\x99edintele Traian B\xc4\x83sescu \xc8\x99i-au declarat inten\xc8\x9bia de a \xc3\xaembun\xc4\x83t\xc4\x83\xc8\x9bi colaborarea bilateral\xc4\x83._NEWLINE_Antirom\xc3\xa2nismul s-a mai manifestat \xc3\xaen Republica Moldova prin refuzul guvernului de a reveni la denumirile moldovene\xc8\x99ti ini\xc8\x9biale ale mai multor localit\xc4\x83\xc8\x9bi rusificate fie \xc3\xaen perioada imperial\xc4\x83 rus\xc4\x83 (1812-1917) fie \xc3\xaen perioada sovietic\xc4\x83 (1940-41 \xc8\x99i 1955-91). Astfel, de exemplu, s-a renun\xc8\x9bat la Edini\xc8\x9ba (r\xc4\x83mas\xc4\x83 Edine\xc8\x9b, de la \xd0\x95\xd0\xb4\xd0\xb8\xd0\xbd\xd0\xb5\xd1\x86\xd1\x8c), la Sturzeni (r\xc4\x83mas\xc4\x83 Ucrainca, de la \xd0\xa3\xd0\xba\xd1\x80\xd0\xb0\xd0\xb9\xd0\xbd\xd0\xba\xd0\xb0), la Ciub\xc4\x83rciu (r\xc4\x83mas Ciobruci, de la \xd0\xa7\xd0\xbe\xd0\xb1\xd1\x80\xd1\x83\xd1\x87\xd1\x8c) sau la Frumoasa (r\xc4\x83mas\xc4\x83 Cahul, de la \xd0\x9a\xd0\xb0\xd0\xb3\xd1\x83\xd0\xbb)._NEWLINE_\xc3\x8en Transnistria, situa\xc8\x9bia este \xc8\x99i mai rea. Dup\xc4\x83 r\xc4\x83zboiul din 1992 dintre separati\xc8\x99ti \xc8\x99i Republica Moldova, popula\xc8\x9bia rom\xc3\xa2nofon\xc4\x83 a fost persecutat\xc4\x83 \xc3\xaen mod repetat, duc\xc3\xa2nd la emigrarea a unui num\xc4\x83r de 5.000-10.000 de rom\xc3\xa2nofoni din regiune. De\xc8\x99i \xc3\xaen Transnistria tr\xc4\x83ie\xc8\x99te un num\xc4\x83r semnificativ de rom\xc3\xa2nofoni, limba rom\xc3\xa2n\xc4\x83 nu este folosit\xc4\x83 \xc3\xaen public aproape niciodat\xc4\x83. \xc8\x98colile rom\xc3\xa2ne\xc8\x99ti reprezint\xc4\x83 circa 11% din num\xc4\x83rul total de \xc8\x99coli din Transnistria, de\xc8\x99i conform recens\xc4\x83m\xc3\xa2ntului din Transnistria \xc3\xaen 2004, rom\xc3\xa2nii sunt 31,9% din popula\xc8\x9bie. Majoritatea acestor \xc8\x99coli sunt for\xc8\x9bate s\xc4\x83 foloseasc\xc4\x83 alfabetul chirilic rusesc \xc8\x99i manualele comuniste publicate cu circa patru decenii \xc3\xaen urm\xc4\x83._NEWLINE_Numai \xc8\x99ase \xc8\x99coli sunt autorizate s\xc4\x83 predea \xc3\xaen limba rom\xc3\xa2n\xc4\x83 \xc8\x99i s\xc4\x83 utilizeze \xc8\x99i alfabetul latin. Sunt \xc3\xaens\xc4\x83 semne c\xc4\x83 \xc8\x99i asupra acestora se fac presiuni pentru a fi \xc3\xaenchise. Criza \xc8\x99colar\xc4\x83 din 2004 este un exemplu \xc3\xaen acest sens, guvernarea prorus\xc4\x83 din Tiraspol \xc3\xaencerc\xc3\xa2nd s\xc4\x83 \xc3\xaenchid\xc4\x83 cu for\xc8\x9ba dou\xc4\x83 dintre aceste \xc8\x99coli. La orfelinatul din Tighina, copiii rom\xc3\xa2ni \xc3\xaentor\xc8\x99i din vacan\xc8\x9b\xc4\x83 au g\xc4\x83sit orfelinatul \xc3\xaenchis de poli\xc8\x9bie. Dup\xc4\x83 ce au stat o noapte afar\xc4\x83, au intrat cu for\xc8\x9ba \xc3\xaen cl\xc4\x83dire \xc8\x99i au stat acolo, f\xc4\x83r\xc4\x83 ap\xc4\x83 \xc8\x99i electricitate timp de c\xc3\xa2teva luni, p\xc3\xa2n\xc4\x83 c\xc3\xa2nd, datorit\xc4\x83 interven\xc8\x9biilor Republicii Moldova, a Rom\xc3\xa2niei c\xc3\xa2t \xc8\x99i a OSCE, situa\xc8\x9bia a fost rezolvat\xc4\x83. Mul\xc8\x9bi p\xc4\x83rin\xc8\x9bi rom\xc3\xa2ni au fost aresta\xc8\x9bi sau concedia\xc8\x9bi din cauza simpatiilor politice sau determin\xc4\x83rii lor de a \xc3\xae\xc8\x99i \xc8\x9bine copii \xc3\xaen \xc8\x99coli cu limba de predare rom\xc3\xa2na._NEWLINE_Cet\xc4\x83\xc8\x9benii care au exprimat vederi prorom\xc3\xa2ne\xc8\x99ti sau chiar promoldovene\xc8\x99ti sunt supu\xc8\x99i unei politici de persecu\xc8\x9bie \xc8\x99i intimidare \xc3\xaen Transnistria. Grupul Ilie Ila\xc8\x99cu este cel mai cunoscut \xc8\x99i bine documentat dintre aceste cazuri._NEWLINE_\xc3\x8en \xc3\xaencheierea acestui paragraf, se poate aminti de lupta cultural\xc4\x83 dus\xc4\x83, prin tastaturi \xc8\x99i ecrane, de \xe2\x80\x9emoldoveni\xc8\x99ti" \xc3\xaen cadrul enciclopediei interactive Wikipedia, pentru a instaura o versiune \xc3\xaen \xe2\x80\x9elimba moldoveneasc\xc4\x83" deosebit\xc4\x83 de cea \xc3\xaen limba rom\xc3\xa2n\xc4\x83. Tentativa a e\xc8\x99uat, nu pentruc\xc4\x83 administratorii Wikipediei au luat pozi\xc8\x9bie pentru \xe2\x80\x9erom\xc3\xa2ni\xc8\x99ti" \xc3\xaempotriva \xe2\x80\x9emoldoveni\xc8\x99tilor", ci din motive tehnice \xc8\x99i practice\xc2\xa0: accept\xc3\xa2nd o versiune \xe2\x80\x9emoldoveneasc\xc4\x83", s-ar fi ajuns, pentru orice subiect, la existen\xc8\x9ba a dou\xc4\x83 serii de articole diferite \xc3\xaen aceia\xc8\x99i limb\xc4\x83 (din acelea\xc8\x99i motive nu s-a acceptat nici instaurarea unor versiuni americane, australiene sau neozelandeze \xc3\xaen limba englez\xc4\x83, diferite de versiunea britanic\xc4\x83, sau a unei versiuni austriece diferit\xc4\x83 de cea german\xc4\x83). \xc3\x8en ciuda acesei \xc3\xaenfr\xc3\xa2ngeri ini\xc8\x9biale, \xe2\x80\x9emoldoveni\xc8\x99tii" au ob\xc8\x9binut ulterior succese \xc3\xaensemnate \xc3\xaen Wikipedia anglofon\xc4\x83, cel mai de seam\xc4\x83 fiind folosirea termenilor \xe2\x80\x9emoldovan" \xc8\x99i \xe2\x80\x9emoldovans" \xc3\xaen infoboxurile respective, \xc3\xaen sensul absolut \xc8\x99i excluziv conform punctului de vedere sovietic, rus, ucrainean \xc8\x99i \xe2\x80\x9emoldovenist", pentru care ace\xc8\x99ti termeni nu \xc3\xaenseamn\xc4\x83 o apartenen\xc8\x9b\xc4\x83 istorico-geografic\xc4\x83 la Moldova istoric\xc4\x83 (cuprinz\xc3\xa2nd \xc8\x99i Moldova rom\xc3\xa2neasc\xc4\x83 cu locuitorii s\xc4\x83i) ci desemneaz\xc4\x83 o \xe2\x80\x9eetnie", tr\xc4\x83ind excluziv \xc3\xaen fosta URSS \xc8\x99i \xe2\x80\x9ediferit\xc4\x83 de Rom\xc3\xa2ni". Toate tentativele de a expune \xc3\xaen infoboxuri \xc8\x99i cel\xc4\x83lalt sens al cuvintelor \xe2\x80\x9emoldovan" \xc8\x99i \xe2\x80\x9emoldovans", anume c\xc4\x83 \xc8\x99i Rom\xc3\xa2nii dintre Carpa\xc8\x9bi \xc8\x99i Nistru tot Moldoveni sunt, au fost \xc8\x99terse sub pretextul c\xc4\x83 \xe2\x80\x9enu sunt surse".\n_START_SECTION_\nUcraina\n_START_PARAGRAPH_\n\xc3\x8en Bucovina de Nord \xc8\x99i raioanele Teceu \xc8\x99i Rah\xc4\x83u din Transcarpatia tr\xc4\x83ie\xc8\x99te cel mai mare num\xc4\x83r de etnici rom\xc3\xa2ni, conform recens\xc4\x83mintelor ucrainene._NEWLINE_Num\xc4\x83rul de studen\xc8\x9bi rom\xc3\xa2ni la Universitatea din Cern\xc4\x83u\xc8\x9bi a sc\xc4\x83zut rapid \xc3\xaen perioada sovietic\xc4\x83. \xc3\x8en 1991-1992, ultimul an de conducere sovietic\xc4\x83, num\xc4\x83rul acestora era de doar 4,44% (434 din 9.769 studen\xc8\x9bi \xc3\xaen total) . \xc3\x8en personalul facult\xc4\x83\xc8\x9bilor este evident\xc4\x83 slaba reprezentare a rom\xc3\xa2nilor. \xc3\x8en acela\xc8\x99i an, universitatea avea 465 profesori ucraineni (77,1%), 102 ru\xc8\x99i (16,9%), 9 moldoveni (1,4%), 7 rom\xc3\xa2ni (1,1%), 6 belaru\xc8\x99i (0,9%), etc. Chiar \xc8\x99i dup\xc4\x83 declara\xc8\x9bia de independen\xc8\x9b\xc4\x83 a Ucrainei, num\xc4\x83rul studen\xc8\x9bilor rom\xc3\xa2ni la universitate a continuat s\xc4\x83 scad\xc4\x83 la numai 3,9% \xc3\xaen 1992-1993, mult mai pu\xc8\x9bin dec\xc3\xa2t procentajul popula\xc8\x9biei rom\xc3\xa2ne din regiune. Din 1997, s-au oferit burse unor studen\xc8\x9bi pentru a studia la universit\xc4\x83\xc8\x9bi din Rom\xc3\xa2nia . \xc3\x8en 2001 Alian\xc8\x9ba Cre\xc8\x99tin-Democratic\xc4\x83 a Rom\xc3\xa2nilor din Ucraina a raportat lipsa de posibilit\xc4\x83\xc8\x9bi a rom\xc3\xa2nilor de a studia laCern\xc4\x83u\xc8\x9bi \xc3\xaen limba lor matern\xc4\x83._NEWLINE_\xc3\x8en situa\xc8\x9bii similare se afl\xc4\x83 \xc8\x99i celelalte minorit\xc4\x83\xc8\x9bi etnice din Ucraina, iar \xc3\xaenv\xc4\x83\xc8\x9b\xc4\x83m\xc3\xa2ntul superior se face \xc3\xaen limba ucrainean\xc4\x83, majoritatea universit\xc4\x83\xc8\x9bilor neoferind cursuri nici \xc3\xaen limba rus\xc4\x83, de\xc8\x99i limba rus\xc4\x83 este limba matern\xc4\x83 pentru mare parte a popula\xc8\x9biei din Ucraina._NEWLINE_Totodat\xc4\x83 exist\xc4\x83 \xc8\x99coli cu predare \xc3\xaen limba rom\xc3\xa2n\xc4\x83, de asemenea ziare, canale TV \xc8\x99i radio. Organiza\xc8\x9biile rom\xc3\xa2ne\xc8\x99ti au reclamat \xc8\x99i faptul c\xc4\x83 19 sate rom\xc3\xa2ne\xc8\x99ti nu mai beneficiaz\xc4\x83 de \xc8\x99coli \xc3\xaen limba matern\xc4\x83, situa\xc8\x9bia fiindu-le mai rea dec\xc3\xa2t \xc3\xaen timpul regimului sovietic ._NEWLINE_Cet\xc4\x83\xc8\x9bile moldovene\xc8\x99ti din Ucraina (Hotin, Cetatea Alb\xc4\x83) sunt prezentate ca fiind succesiv slave (ale principatului Halici, Polono-lituaniene) apoi turce\xc8\x99ti, f\xc4\x83r\xc4\x83 vreo referin\xc8\x9b\xc4\x83 la trecutul lor rom\xc3\xa2nesc. Satele rom\xc3\xa2ne\xc8\x99ti din Bugeac au r\xc4\x83mas cu numele schimbate \xc3\xaen ciuda cererilor exprimate de localnici (1991: Ad\xc4\x83me\xc8\x99ti=Primorske, P\xc4\x83pu\xc8\x99oi=Rasco\xc8\x99ne, G\xc4\x83lile\xc8\x99ti=Desantne, Jibrieni=tot Primorske, Frumu\xc8\x99ica-Veche=Alexandrivka, Frumu\xc8\x99ica-Nou\xc4\x83=Mykolaivka, Zoreni=Staroselie). \xc3\x8en Ucraina, prezen\xc8\x9ba rom\xc3\xa2neasc\xc4\x83 \xc3\xaen dreapta Nistrului este caracterizat\xc4\x83 exclusiv ca ocupa\xc8\x9bie str\xc4\x83in\xc4\x83, nicidecum ca parte din r\xc4\x83d\xc4\x83cinile istorice ale acestor regiuni.\n_START_SECTION_\nIugoslavia/Serbia\n_START_PARAGRAPH_\n\xc3\x8en Iugoslavia (din 2006 Serbia), Rom\xc3\xa2nii din Voivodina (Banatul apusean) \xc3\xaen num\xc4\x83r de 34.175, erau recunoscu\xc8\x9bi ca atare \xc3\xaen cadrul acordurilor bilaterale care recunosc simultan minoritatea s\xc3\xa2rb\xc4\x83 din Banatul rom\xc3\xa2nesc. Rom\xc3\xa2nii Timoceni, \xc3\xaen schimb, \xc3\xaen num\xc4\x83r de 712.050, nu erau recunoscu\xc8\x9bi, fiind socoti\xc8\x9bi ba \xe2\x80\x9eS\xc3\xa2rbi de limb\xc4\x83 romanic\xc4\x83\xe2\x80\x9d, ba \xe2\x80\x9eVlahi\xe2\x80\x9d, \xc8\x99i prin urmare nu beneficiau de niciun drept cultural sau \xc8\x99colar. Orice revendicare pentru recunoa\xc8\x99tere era pedepsit\xc4\x83 ca \xe2\x80\x9emi\xc8\x99care separatist\xc4\x83. \xc3\x8encep\xc3\xa2nd cu anul 2007, situa\xc8\x9bia lor a \xc3\xaenceput s\xc4\x83 se amelioreze(\xc3\xaen special datorit\xc4\x83 proiectului pilot de introducere a Limbii Rom\xc3\xa2ne ca materie \xc3\xaen \xc8\x99colile din Valea Timocului, proces \xc3\xaenceput din 2013), un acord posibil contur\xc3\xa2ndu-se \xc3\xaen 2008.\n_START_SECTION_\nAlbania\n_START_PARAGRAPH_\n\xc3\x8en Albania tr\xc4\x83iesc circa 300.000 de rom\xc3\xa2ni (arom\xc3\xa2ni), care nu sunt recunoscu\xc8\x9bi ca minoritate na\xc8\x9bional\xc4\x83. Ei sunt recunoscu\xc8\x9bi de c\xc4\x83tre autorit\xc4\x83\xc8\x9bile albaneze sub denumirea generic\xc4\x83 \xc8\x99i impus\xc4\x83 de \xe2\x80\x9eVlahi\xe2\x80\x9d. Ei nu au mijloace(\xc8\x99coli, institu\xc8\x9bii culturale, mass-media, sus\xc8\x9binere guvernamental\xc4\x83) prin care s\xc4\x83-\xc8\x99i p\xc4\x83streze identitatea na\xc8\x9bional\xc4\x83._NEWLINE_\xc3\x8en anul 1916, \xc3\xaen timpul Primului R\xc4\x83zboi Mondial, trupele de gheril\xc4\x83 albaneze (aliate cu Puterile Centrale) conduse de t\xc3\xa2lharul Sali Butka (considerat de albanezi drept erou na\xc8\x9bional, \xc3\xaens\xc4\x83 de arom\xc3\xa2ni drept un criminal de r\xc4\x83zboi \xc8\x99i t\xc3\xa2lhar) au asediat \xc8\x99i au ras de pe fa\xc8\x9ba p\xc4\x83m\xc3\xa2ntului localitatea (pe atunci ora\xc8\x99) Moscopole, locuit\xc4\x83 \xc3\xaentr-o propor\xc8\x9bie cov\xc3\xa2r\xc8\x99itoare de arom\xc3\xa2ni. Ca urmare a acestui asediu, mii de arom\xc3\xa2ni au fost masacra\xc8\x9bi \xc3\xaen mod brutal de trupele albaneze conduse de teroristul Sali Butka, iar alte c\xc3\xa2teva sute de arom\xc3\xa2ni au fost sili\xc8\x9bi s\xc4\x83 p\xc4\x83r\xc4\x83seasc\xc4\x83 ora\xc8\x99ul.\n_START_SECTION_\nBulgaria\n_START_PARAGRAPH_\nBulgaria \xc8\x99i Rom\xc3\xa2nia au \xc3\xaentre\xc8\x9binut rela\xc8\x9bii bilaterale c\xc4\x83lduroase de la independen\xc8\x9ba simultan c\xc3\xa2\xc8\x99tigat\xc4\x83 \xc3\xaen 1878, datorat\xc4\x83 \xc3\xaen parte \xc8\x99i ac\xc8\x9biunilor militare rom\xc3\xa2ne la Plevna \xc8\x99i Grivi\xc8\x9ba, p\xc3\xa2n\xc4\x83 \xc3\xaen 1913 (la care trebuie ad\xc4\x83ugat c\xc4\x83 \xc8\x9aara Rom\xc3\xa2neasc\xc4\x83, apoi Rom\xc3\xa2nia \xc3\xaei sus\xc8\x9binuser\xc4\x83 pe comitagiii bulgari \xc3\xaenc\xc4\x83 din 1821). Resim\xc8\x9bit\xc4\x83 de bulgari ca o \xe2\x80\x9etr\xc4\x83dare\xe2\x80\x9d a acestei prietenii, ofensiva militar\xc4\x83 rom\xc3\xa2n\xc4\x83 \xc3\xaempotriva Bulgariei \xc3\xaen 1913 \xc8\x99i consecin\xc8\x9ba sa\xc2\xa0: anexarea Cadrilaterului de c\xc4\x83tre Rom\xc3\xa2nia, au st\xc3\xa2rnit \xc3\xaen Bulgaria un val de indignare \xc8\x99i de antirom\xc3\xa2nism virulent, care a dus la m\xc4\x83celul prizonierilor rom\xc3\xa2ni din B\xc4\x83t\xc4\x83lia de la Turtucaia (1916) \xc8\x99i a l\xc4\x83sat urme ad\xc3\xa2nci p\xc3\xa2n\xc4\x83 ast\xc4\x83zi \xc3\xaen ambele \xc8\x9b\xc4\x83ri. C\xc4\x83r\xc8\x9bile de istorie bulg\xc4\x83re\xc8\x99ti prezint\xc4\x83 perioada rom\xc3\xa2neasc\xc4\x83 \xc3\xaen Cadrilater ca fiind o \xe2\x80\x9ecrunt\xc4\x83 ocupa\xc8\x9bie militar\xc4\x83\xe2\x80\x9d, \xc8\x99i redau prezen\xc8\x9ba rom\xc3\xa2neasc\xc4\x83 \xc3\xaen zon\xc4\x83 (\xc3\xaendeosebi la Balcic) ca fiind o colonizare, \xc3\xaen timp ce c\xc4\x83r\xc8\x9bile de istorie rom\xc3\xa2ne\xc8\x99ti interbelice prezentau Bulgarii ca fiind un popor \xe2\x80\x9ecrud \xc8\x99i s\xc4\x83lbatec\xe2\x80\x9d. Istoricii bulgari nu mai recunosc caracterul multina\xc8\x9bional al \xc8\x9aaratului Vlaho-Bulgar din sec. XIII, afirm\xc3\xa2nd c\xc4\x83 acesta era excluziv bulgar \xc3\xaen sensul de ast\xc4\x83zi, etnic, al cuv\xc3\xa2ntului, \xc8\x99i extind acest punct de vedere \xc8\x99i asupra despotatului Dobrogea din sec. XIV.\n_START_SECTION_\nRom\xc3\xa2nia\n_START_PARAGRAPH_\nAutori foarte diferi\xc8\x9bi ca opinii \xc8\x99i filozofie, de exemplu Titel Constantinescu, Neagu Djuvara, Victor Frunz\xc4\x83, Paul Goma, Gabriel Liiceanu, Andrei Ple\xc8\x99u, Romulus Rusan sau Valeriu Rusu, precum \xc8\x99i de personalit\xc4\x83\xc8\x9bi politice (de exemplu Doina Cornea), au apreciat c\xc4\x83 regimul comunist instaurat la sf\xc3\xa2r\xc8\x99itul celui de-al doilea r\xc4\x83zboi mondial, a aplicat \xc3\xaen \xc3\xaens\xc4\x83\xc8\x99i Rom\xc3\xa2nia o politic\xc4\x83 antirom\xc3\xa2neasc\xc4\x83 prin cenzur\xc4\x83, prin \xc3\xaen\xc4\x83bu\xc8\x99irea intelectual\xc4\x83 a p\xc4\x83r\xc8\x9bii mai educate din popula\xc8\x9bie, prin obligativitatea proletcultismului \xc8\x99i a realismului socialist, precum \xc8\x99i prin promovarea unui \xe2\x80\x9ena\xc8\x9bional-comunism\xe2\x80\x9d de fa\xc8\x9bad\xc4\x83 \xc3\xaen locul valorilor culturale anterioare. Ace\xc8\x99ti autori au afirmat c\xc4\x83 antirom\xc3\xa2nismul comunist s-a impus \xc3\xaen Republica Popular\xc4\x83 Rom\xc3\xaen\xc4\x83 promov\xc3\xa2nd cultura sovietic\xc4\x83 \xc3\xaen dauna culturii rom\xc3\xa2ne\xc8\x99ti, \xc8\x99i \xc3\xaen Republica Socialist\xc4\x83 Rom\xc3\xa2nia promov\xc3\xa2nd chiciurile erei Ceau\xc8\x99escu. Pe planul urbanistic, s-a concretizat prin distrugerea patrimoniului istoric, arhitectonic \xc8\x99i monumental rom\xc3\xa2nesc, \xc8\x99i prin \xc3\xaenlocuirea sa cu blocuri anonime pur utilitariste cum se pot vedea \xc3\xaen orice alt\xc4\x83 parte a lumii. Obiceiurile deprinse \xc3\xaen acea perioad\xc4\x83 nu s-au atenuat dup\xc4\x83 1989, ci s-au accentuat mul\xc8\x9bumit\xc4\x83 libert\xc4\x83\xc8\x9bii redob\xc3\xa2ndite, cultura comunist\xc4\x83 \xc8\x99i limba rus\xc4\x83 sau jargonul proletcultist fiind \xc3\xaenlocuite prin cultura mercantilist\xc4\x83 \xc8\x99i limba englez\xc4\x83.'